
Robust and Rapid Surface Normal Estimation from Disparities of Rectified Stereo Images via Affine Transformations

A felületi normálvektorok meghatározása kiemelkedő fontossággal bír a számítógépes látás területén, hiszen többek között az így kapott irányultságra vonatkozó információ a pontfelhőben megkönnyíti objektumok szegmentálását és a felületek pontosabb rekonstrukcióját is lehetővé teszi.
A dolgozatomban bemutatott módszer rektifikált sztereó kamera képpárok esetén foglalkozik a normálvektorok meghatározásával. A módszer bemenetét a kalibrációs adatok mellett a pixelenkénti diszparitások képezik, melyek tetszőleges más módszerrel meghatározhatóak. A diszparitásokból egy konvolúciós képlettel meghatározzuk a felületrész két képét egymásba vivő speciális affin transzformáció paramétereit, melyekből meghatározhatóak a normálvektorok. A dolgozat kitér az affin paraméterbecslés során a különböző felületek találkozásainál felmerülő problémákra is, illetve kísérletet tesz ezek csökkentésére. Az algoritmusok tervezése során különös tekintettel voltam arra, hogy ezek hatékonyan implementálhatóak legyenek GPU-ra.
A bemutatott konvolúciós algoritmus, az adaptív affin paraméterbecslő módszer, mindezek GPU implementációja és a mérési eredmények is saját eredményeim, ugyanakkor témavezetőm sokat segített a felmerülő hibák megtalálásában és a dolgozat szövegezésében is.
Összefoglalva a dolgozat bemutat egy új módszert a normálvektorok becslésére rektifikált képpárok diszparitásaiból. A módszer a diszparitások becsléséből származó zajra robusztus, azonban problémákba ütközik felületek találkozásakor. A bemutatott módszer GPU implementációja képes a normálvektorok valós idejű előállítására.

